Egpaar sterk aan ná Marquard-aanvalCelia en Lourie van der Merwe Dinsdag in die hospitaal. Foto: Verskaf Hoewel ŉ geliefde egpaar van die plattelandse dorpie Marquard in die Vrystaat steeds die skok verwerk nadat hulle Saterdagaand in hul huis oorval en verskeie keer met die dood gedreig is, word hulle deur hul geliefdes ondersteun en sterk hulle goed aan in ŉ Bloemfonteinse hospitaal. Maroela Media het Maandag berig ŉ onbekende man het Lourie van der Merwe (60), ŉ landbou-adviseur en voormalige pastoor, en sy vrou, Celia (60), om 23:00 in hul huis oorval toe die egpaar geslaap het. Hulle is vir langer as ŉ uur aangehou en aangerand. Die aanvaller het in ŉ stadium brandstof en chemikalieë oor Lourie gegooi en wou hom aan die brand steek. Die vuurhoutjies wat hy by hom gehad het wou egter nie vlamvat nie aangesien dit natgereën het. Die aanvaller het uiteindelik met R250 en ŉ selfoon gevlug toe Celia in ŉ stadium uit sy kloue kon wegkom om hulp te ontbied. (Lees die volledige berig hier.) Ilse Botha (35), die egpaar se oudste dogter, het Dinsdag aan Maroela Media gesê Celia moes Maandagaand ŉ operasie ondergaan aangesien sy tydens die aanval onder meer met ŉ mes in haar gesig gesteek is. Die mes het haar langs haar neus getref en sy het ŉ fraktuur in haar wangbeen en bokaak opgedoen. “Haar onderste kakebeen het geen breuke nie. Die neus se breuk is ook nie so erg soos wat die skandering gewys het nie. Sy was vir sowat ŉ uur en half lank in die teater waartydens haar dokter alles mooi kon regmaak. Sy het baie swelling en is maar blou. Sy is nog op sagte vloeistof en kan nog nie eet nie,” het Botha gesê. Botha het gesê haar pa het Dinsdagoggend toetse ondergaan nadat die aanvaller chemikalieë in sy oë gegooi het. “Daar is 50% verbetering in sy sig sedert Sondag se ondersoek. Daar is gelukkig geen permanente skade nie. Dit gaan net tyd vat om te herstel. Maar verder gaan dit goed. Hul emosies was baie op en af gister maar ons kyk weer vorentoe vandag en hulle is rustig.” Botha en haar suster, Amanda Hedges (31), het almal bedank wat hulle die afgelope tyd bygestaan en vir hul ouers gebid het. “Hou hulle steeds in jul gebede, asseblief. Alles wat ons sien is net wonderwerke.” Botha het gesê die gesin het nog nie terugvoer van die polisie gekry oor enige vordering in die saak nie. Lourie en Celia van der Merwe voor die aanval. Foto: Verskaf